**DÔVODOVÁ SPRÁVA**

**A. VŠEOBECNÁ ČASŤ**

 Návrh zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších prepisov a ktorým sa mení a dopĺňa zákon č. 85/2005 Z. z. o politických stranách a politických hnutiach v znení neskorších predpisov (ďalej len „návrh zákona“) predkladá skupina poslancov Národnej rady Slovenskej republiky.

 Na základe vlastnej skúsenosti s financovaním nášho politického hnutia Obyčajní ľudia a nezávislé osobnosti (OĽANO) vieme, že príspevok politickým stranám je voči politickým stranám zbytočne štedrý. Zároveň platí, že ľudia cítia veľký pocit nespravodlivosti, ak na vlastné oči vidia poslancov, ktorí nevykazujú žiadnu reálnu aktivitu, zjavne chodia len na hlasovania, ale berú cca 5 tisícový plat.

Preto navrhujeme, aby plat poslanca bol vo výške priemernej mzdy v národnom hospodárstve a politická strana alebo hnutie získala zákonnú možnosť priplatiť "zo svojho" poslancom príplatok k platu, striktne podľa toho, ako sú jednotliví poslanci aktívni. Presne tak, ako je odmeňovaná absolútna väčšina pracujúcich na Slovensku.

Návrh zákona má pozitívny vplyv na rozpočet verejnej správy, nemá žiadne sociálne vplyvy, žiaden vplyv na manželstvo, rodičovstvo, rodinu, vplyv na informatizáciu spoločnosti, vplyvy na podnikateľské prostredie, vplyvy na životné prostredie a ani vplyvy na služby pre občana.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a medzinárodnými dokumentami, ktorými je Slovenská republika viazaná, zákonmi a s právom Európskej únie.

**B. OSOBITNÁ ČASŤ**

**K Čl. I**

**K bodu 1**

 Navrhuje sa zníženie platu poslanca Národnej rady Slovenskej republiky z trojnásobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok na priemernú nominálnu mesačnú mzdu zamestnanca v hospodárstve Slovenskej republiky za predchádzajúci kalendárny rok, tj. plat poslanca sa zníži trojnásobne.

**K bodu 2**

Politická strana, politické hnutie alebo koalícia, na ktorej kandidátnej listine bol poslanec zvolený do Národnej rady Slovenskej republiky, môže poslancovi vyplácať príspevok k platu poslanca. Iná politická strana, politické hnutie alebo koalícia ako podľa prvej vety poslancovi príspevok k platu poslanca vyplácať nesmie. Na vyplatenie príspevku k platu poslanca môžu byť použité aj príspevky strane zo štátneho rozpočtu.

**K bodom 3 až 8**

Legislatívno-právna úprava, aby platy ďalších ústavných činiteľov ostali nezmenené.

**K bodu 9**

Prechodné ustanovenie, ktorým sa spresňuje, že návrh zákona sa vzťahuje aj na súčasných poslancov NR SR.

**K Čl. II**

**K bodu 1**

Spresňuje sa zákaz použiť príspevky strane zo štátneho rozpočtu na darovanie, aby bolo jasné, že vyplatenie príspevku k platu poslanca sa za dar nepovažuje.

**K bodu 2**

Strana, ktorá vypláca príspevok na plat poslanca je povinná v posledný deň kalendárneho mesiaca zverejniť na svojom webovom sídle informácie o poslancoch, ktorým bol vyplatený mesačný príspevok k platu poslanca, jeho výšku a dôvody, z ktorých mu bol príspevok vyplatený.

**K Čl. III**

 Navrhuje sa účinnosť návrhu zákona 1. júna 2023.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu právneho predpisu:** Návrh zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších prepisov a ktorým sa mení a dopĺňa zákon č. 85/2005 Z. z. o politických stranách a politických hnutiach v znení neskorších predpisov

**3. Predmet návrhu zákona:**

a) nie je upravený v primárnom práve Európskej únie,

b) nie je upravený v sekundárnom práve Európskej únie,

c) nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších prepisov a ktorým sa mení a dopĺňa zákon č. 85/2005 Z. z. o politických stranách a politických hnutiach v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| **1. Vplyvy na rozpočet verejnej správy** | x |  |  |
| **2. Vplyvy na podnikateľské prostredie – dochádza k zvýšeniu regulačného zaťaženia?** |  | x |  |
| **3. Sociálne vplyvy** |  | x |   |
| – vplyvy na hospodárenie obyvateľstva, |  | x |   |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  |  x |   |
| **4. Vplyvy na životné prostredie** |  | x |   |
| **5. Vplyvy na informatizáciu spoločnosti** |   | x |   |
| **6. Vplyvy na služby verejnej správy pre občana** |  | x |  |
| **7. Vplyvy na manželstvo, rodičovstvo a rodinu** |  | x |  |

**A.3. Poznámky**

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*